ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση του Συμβουλίου όσον αφορά την πρόταση της Επιτροπής σχετικά με οδηγία του Ευρωπαϊκού Κοινοβουλίου και του Συμβουλίου για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε χρώματα διακόσμησης και βερνίκια και σε προϊόντα φανοποιίας αυτοκινήτων και για την τροποποίηση της οδηγίας 1999/13/ΕΚ (COM(2002)750 τελικό (2002/0301 (COD))

1. ΙΣΤΟΡΙΚΟ ΥΠΟΒΑΘΡΟ

Ημερομηνία διαβίβασης της πρότασης στο Ευρωπαϊκό Κοινοβούλιο και το Συμβούλιο (έγγραφο COM(2002)750 τελικό - 2002/0301(COD)): // 23.12.2002

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: // 18.06.2003

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 25.09.2003

Ημερομηνία έγκρισης της κοινής θέσης (ομοφωνία): // 07.01.2004

2. ΣΤΟΧΟΣ ΤΗΣ ΠΡΟΤΑΣΗΣΗ ΤΗΣ ΕΠΙΤΡΟΠΗΣ

Στόχος της πρότασης της Επιτροπής, που βασίζεται στο άρθρο 95 της Συνθήκης, είναι να περιοριστούν οι εκπομπές διαλυτών που περιέχουν πτητικές οργανικές ενώσεις (VOC) σε ορισμένες βαφές (χρώματα), βερνίκια και προϊόντα φανοποιίας αυτοκινήτων.

Η πρόταση αποσκοπεί επίσης στην τροποποίηση της οδηγίας 1999/13/ΕΚ, διαγράφοντας ορισμένες δραστηριότητες που σχετίζονται με τα προϊόντα φανοποιίας αυτοκινήτων από το πεδίο εφαρμογής της οδηγίας 99/13/ΕΚ, δεδομένου ότι προτείνεται οι VOC που περιέχονται στα ειδικά προϊόντα φανοποιίας αυτοκινήτων για τις ως άνω δραστηριότητες, να διέπονται από τις οριακές τιμές που αναφέρει η παρούσα πρόταση. Τοιουτοτρόπως απλοποιούνται οι διοικητικές και τεχνικές διαδικασίες για τον εν λόγω τομέα, που συγκροτείται κυρίως από σχετικά μικρού μεγέθους επιχειρήσεις.

Οι VOC μεταφέρονται μέσω της ατμόσφαιρας σε μεγάλες αποστάσεις και ως πρόδρομες ενώσεις του όζοντος αντιπροσωπεύουν μία από τις κύριες πηγές διαμεθοριακής ατμοσφαιρικής ρύπανσης.

Η προτεινόμενη οδηγία θα διευκολύνει τα κράτη μέλη να ανταποκριθούν στις απαιτήσεις που επιβάλλει η οδηγία για τα εθνικά ανώτατα όρια εκπομπών (NEC). Εάν δεν αναληφθεί περαιτέρω δράση, υπολογίζεται ότι οι εκπομπές VOC θα φθάσουν τα 7,1 εκατ. τόνους ετησίως το 2010, ενώ η οδηγία για τα NEC μόλις 6,5 εκατ. τόνους προβλέπει ως υποχρεωτικό ανώτατο όριο εκπομπών για όλα τα κράτη μέλη της Κοινότητας το 2010.

3. ΣΧΟΛΙΑΣΜΟΣ ΤΗΣ ΚΟΙΝΗΣ ΘΕΣΗΣ

3.1. Γενικά σχόλια

Κατά την ολομέλεια της 23ης Σεπτεμβρίου 2003, το Ευρωπαϊκό Κοινοβούλιο ενέκρινε 40 τροπολογίες στην πρότασης της Επιτροπής από τις 83 υποβληθείσες. Από τις ως άνω 40 τροπολογίες, η Επιτροπή ενέκρινε τις 13 πλήρως, εν μέρει ή επί της αρχής.

Από τις 40 τροπολογίες που ενέκρινε το Κοινοβούλιο, το Συμβούλιο ενσωμάτωσε στο κείμενο 26 πλήρως, εν μέρει ή επί της αρχής. Επιπλέον των ως άνω τροπολογιών του Κοινοβουλίου, το Συμβούλιο ενσωμάτωσε στην πρόταση της Επιτροπής ορισμένες δικές του νέες τροπολογίες.

Η Επιτροπή υποστηρίζει την κοινή θέση.

3.2. Λεπτομερή σχόλια

3.2.1. Οι τροπολογίες που εγκρίθηκαν από την Επιτροπή και ενσωματώθηκαν πλήρως ή εν μέρει στην κοινή θέση

Οι τροπολογίες 4, 6, 10, 11, 13, 14, 16, 19, 20, 22, 26, 32, 33, 34, 54 και 84 ενσωματώθηκαν πλήρως ή εν μέρει στην κοινή θέση.

Η τροπολογία 4, με την οποία επιδιώκεται να περιληφθεί ρητή αναφορά στα προϊόντα τα οποία καλύπτονται από την οδηγία, ενσωματώνεται εν μέρει στις αιτιολογικές σκέψεις 7 και 8.

Η τροπολογία 6, σχετικά με την ανάγκη να επιτραπεί η χρήση ειδικών χρωμάτων βαφής κλπ., για τη συντήρηση παλαιών και συλλεκτικών αυτοκινήτων ενσωματώνεται επί της αρχής στην αιτιολογική σκέψη 11.

Η τροπολογία 84 η οποία προβλέπει τη διαγραφή της αναφοράς στην υγεία του ανθρώπου από το άρθρο 1, παράγραφος 1 εγκρίθηκε από το Συμβούλιο.

Η τροπολογία 10, η οποία διευκρινίζει ότι η παρούσα οδηγία δεν αποκλείει ούτε προδικάζει εθνικά ή κοινοτικά μέτρα για την προστασία της υγείας των εργαζομένων ή των καταναλωτών καλύπτεται επί της ουσίας με το άρθρο 1, παράγραφος 4.

Η τροπολογία 11 σχετικά με τον ορισμό της περιεκτικότητας σε VOC καλύπτεται πλήρως από τη νέα διατύπωση του άρθρου 2, παράγραφος 2. Ως εκ τούτου, προσετέθη επίσης διευκρίνιση στο άρθρο 3, παράγραφος 1, τρίτο εδάφιο, σε ό,τι αφορά τα προϊόντα που είναι έτοιμα για χρήση.

Η τροπολογία 13 ενσωματώνεται, κατά το πρώτο μέρος της, στο άρθρο 2, παράγραφος 6 ενώ το δεύτερο μέρος καλύπτεται από τη νέα διατύπωση του άρθρου 2, παράγραφος 2 και από το παράρτημα I.2 1 α) πρώτο εδάφιο.

Η τροπολογία 14 σχετικά με τον ορισμό των "επιχρισμάτων" ενσωματώνεται στο άρθρο 2, παράγραφος 7.

Η τροπολογία 16, η οποία τονίζει ότι η οδηγία δεν προδικάζει ούτε επηρεάζει εθνικά και κοινοτικά μέτρα για την αυστηρότερη προστασία της υγείας των εργαζομένων και του περιβάλλοντος εργασίας καλύπτεται ουσιαστικά από τη νέα παράγραφο 4 του άρθρου 1.

Η τροπολογία 19 για τις περιορισμένες πωλήσεις προϊόντων, τα οποία δεν ανταποκρίνονται στις οριακές τιμές για τις πτητικές οργανικές ενώσεις, για τη διόρθωση αυτοκινήτων συλλογής (αντικών) ουσιαστικά καλύπτεται από το άρθρο 3, παράγραφος 3. Το άρθρο 7 τροποποιήθηκε αναλόγως.

Η τροπολογία 20 σχετικά με την επισήμανση καλύπτεται εν μέρει από το άρθρο 4, ενώ η αιτιολογική σκέψη 12 διευκρινίζει ότι η οδηγία συμπληρώνει τις κοινοτικές διατάξεις για την επισήμανση των χημικών ουσιών και παρασκευασμάτων. Στο πλαίσιο αυτό, επιπλέον, υπενθυμίζεται ότι το άρθρο 1, παράγραφος 4 για τα περαιτέρω κοινοτικά ή εθνικά μέτρα ισχύει και για τις απαιτήσεις επισήμανσης.

Η τροπολογία 22 που επιτρέπει στα κράτη μέλη να θεσπίζουν παρεκκλίσεις για συγκεκριμένα χρώματα αποκατάστασης και συντήρησης κτιρίων ιδιαίτερης ιστορικής αξίας, καλύπτεται ουσιαστικά από το άρθρο 3, παράγραφος 3 και από το άρθρο 7 σχετικά με την υποβολή εκθέσεων.

Οι τροπολογίες 26 και 54 σχετικά με τα μέτρα προστασίας της υγείας των εργαζομένων καλύπτονται επί της αρχής από το άρθρο 1, παράγραφος 4, σε συνδυασμό με το άρθρο 8 όπως αναδιατυπώθηκε από το Συμβούλιο.

Η τροπολογία 32 σχετικά με τον ορισμό των "ματ επιχρισμάτων εσωτερικής χρήσης για τοίχους και οροφές" ενσωματώθηκε πλήρως και το παράρτημα II.A α) τροποποιήθηκε δεόντως.

Η τροπολογία 33 ενσωματώθηκε πλήρως στο παράρτημα I.1.1. δ).

Η τροπολογία 34 σχετικά με τα προϊόντα φανοποιίας αυτοκινήτων καλύπτεται εν μέρει από το παράρτημα I.2. Ωστόσο δεν υποστηρίχθηκε από το Συμβούλιο η κάλυψη επιπλέον δραστηριοτήτων (αρχικά επιχρίσματα των οδικών οχημάτων επιχρίσματα των ρυμουλκουμένων).

3.2.2. Νέες διατάξεις που καθιέρωσε το Συμβούλιο

Πέραν των προαναφερομένων 16 τροπολογιών που ενέκρινε το Κοινοβούλιο και έγιναν δέκτες από την Επιτροπή, το Συμβούλιο ενσωμάτωσε σε μεγαλύτερο ή μικρότερο βαθμό μέρη ή αρχές των τροπολογιών: 1, 5, 7, 25, 31, 35, 36, 46, 48 και 54, που αρχικώς είχαν απορριφθεί από την Επιτροπή.

Επιπλέον το Συμβούλιο αποφάσισε να πραγματοποιήσει αλλαγές στα εξής στοιχεία

Τίτλος και άρθρο 1 διαγράφεται ο όρος "διακόσμησης" ο οποίος χρησιμοποιείται διευκρινιστικά ως προς τα χρώματα που καλύπτει η οδηγία. Ο όρος "χρώματα διακόσμησης" δεν ανταποκρίνεται στην κοινή χρήση σε ορισμένα κράτη μέλη και θεωρήθηκε ως υπέρμετρα περιοριστικός. Οι υποκατηγορίες των προϊόντων που καλύπτει η οδηγία αναφέρονται αναλυτικά στο παράρτημα I.

Στο άρθρο 2 προσθέτονται οι ορισμοί για τα "παρασκευάσματα", τις "μεμβράνες" και τη "διάθεση στην αγορά". Αναθεωρήθηκε επίσης ο ορισμός της περιεκτικότητας των προϊόντων σε πτητικές οργανικές ενώσεις.

Στο άρθρο 3 συμπεριλήφθηκαν:

* αναφορά στο νέο παράρτημα III, στο οποίο αναφέρονται οι αναλυτικές μέθοδοι χρησιμοποιούνται υποχρεωτικά κατά τον έλεγχο της συμμόρφωσης προς την οδηγία.

* παρέκκλιση σχετικά με τα προϊόντα αποκλειστικά για καταχωρισμένες ή εγκεκριμένες εγκαταστάσεις, σύμφωνα με την οδηγία 1999/13/ΕΚ, με ειδικό εξοπλισμό κατά της ρύπανσης (για να αποφευχθούν οι επαναλήψεις διαγράφτηκε η τελευταία πρόταση του παραρτήματος I 1 σχετικά με τον ορισμό των χρωμάτων και των βερνικιών).

* μεταβατική διάταξη σε ό,τι αφορά τα ήδη υφιστάμενα αποθέματα (άρθρο 3, παράγραφος 4).

Το άρθρο 7 οι προθεσμίες για τις πρώτες δύο εκθέσεις σχετικά με την εφαρμογή της οδηγίας ορίστηκαν σε 18 μήνες μετά από τις ημερομηνίες συμμόρφωσης προς τις οριακές τιμές που ορίζονται στο παράρτημα II, ήγουν την 1η Ιανουαρίου 2007 και την 1η Ιανουαρίου 2010. Οι μετέπειτα εκθέσεις εκπονούνται ανά πενταετία.

Το άρθρο 9 σχετικά με την επανεξέταση εκ μέρους της Επιτροπής, αναδιατυπώθηκε πλήρως στην κοινή θέση του Συμβουλίου. Σύμφωνα με το άρθρο αυτό, η Επιτροπή καλείται να υποβάλει στο Ευρωπαϊκό Κοινοβούλιο και το Συμβούλιο δύο εκθέσεις οι οποίες να συνοδεύονται, εφόσον αυτό κρίνεται απαραίτητο, από προτάσεις για την τροποποίηση της οδηγίας. Οι παράγραφοι 1 και 2 του άρθρου 9 περιλαμβάνουν κατάλογο των στοιχείων τα οποία οφείλει να εξετάζει η Επιτροπή. Η πρώτη έκθεση πρέπει να εκπονηθεί το 2008 ενώ η δεύτερη, βάσει της πείρας που θα έχει συγκεντρωθεί κατά την εφαρμογή της οδηγίας, προβλέπεται για το 2012 (ήτοι τουλάχιστον 30 μήνες μετά από την ημερομηνία εφαρμογής των οριακών τιμών σχετικά με το περιεχόμενο σε VOC του παραρτήματος II, στάδιο II).

Παράρτημα I, μέρος 2.1 α) το πρώτο εδάφιο στο οποίο ορίζονται τα προπαρασκευαστικά και καθαριστικά προϊόντα για το φινίρισμα των οχημάτων (καθαριστικά για πιστολάκι ψεκασμού) αναδιατυπώθηκε ώστε να περιλαμβάνει επακριβώς όλα τα προπαρασκευαστικά προϊόντα.

Το παράρτημα III (νέο) αναφέρεται στις αναλυτικές μεθόδους ελέγχου της συμμόρφωσης προς τις οριακές τιμές της οδηγίας για τις πτητικές οργανικές ενώσεις. Οι εν λόγω μέθοδοι προσαρμόζονται, κατά περίπτωση από την Επιτροπή με τη διαδικασία της επιτροπής κανονιστικής ρύθμισης.

Τέλος, οι αιτιολογικές σκέψεις υπέστησαν ορισμένες προσθήκες και αλλαγές, συνεπεία των νέων στοιχείων της κοινής θέσης.

4. ΣΥΜΠΕΡΑΣΜΑ

Η Επιτροπή υποστηρίζει την κοινή θέση.

Η Επιτροπή χαιρετίζει ιδιαίτερα τη διευκρίνιση του σκοπού και του πεδίου εφαρμογής της οδηγίας. Η Επιτροπή είναι βέβαια ότι η διευκρίνιση αυτή ανταποκρίνεται δεόντως στις πολιτικές ανησυχίες που εξέφρασαν το Κοινοβούλιο και το Συμβούλιο, σχετικά με την προστασία της υγείας των εργαζομένων και των καταναλωτών.